मांडर. मांडर रेफरल अस्पताल की अव्यवस्था मंगलवार को एकबार फिर उजागर हुई। डॉक्टर के ड्यूटी से गायब रहने के कारण दो माह की मासूम की जान चली गई। इससे ग्रामीणों में काफी रोष है। घटना की शिकायत बाबू पाठक की अगुवाई में चिकित्सा प्रभारी डॉ. अश्विनी कुमार से लिखित रूप में की गई।
जानकारी के अनुसार, कंदरी की चंदू देवी मंगलवार की सुबह करीब साढ़े आठ बजे अपने दो माह के नाती आयुष कच्छप का इलाज कराने अस्पताल आई थी, लेकिन ड्यूटी पर कोई डॉक्टर नहीं था। उसने बताया कि अस्पताल में कंपाउंडर ने बच्चे को बेहतर इलाज के लिए कहीं और ले जाने की सलाह दी।
इसके बाद वे लोग तुरंत उसे मांडर के होली फैमिली अस्पताल ले गए, जहां डॉक्टरों ने उसे मृत घोषित कर दिया। बच्चे के परिजनों के साथ अस्पताल पहुंचे बाबू पाठक ने बताया कि उस समय डॉ. प्रीति श्रीवास्तव की ड्यूटी थी।
रोस्टर के अनुसार, उनकी ड्यूटी सुबह नौ बजे तक थी, लेकिन वह गायब थीं। जिस समय वे बच्चे को रेफरल अस्पताल लाया गया था, अगर डॉक्टर ड्यूटी पर होते और तत्काल इलाज शुरू हो जाता, तो उसकी जान बच सकती थी।
उन्होंने डॉक्टर की लापरवाही की सूचना सिविल सर्जन व स्थानीय विधायक गंगोत्री कुजूर को भी दी है। कुजूर ने मामले को गंभीरता से लेते हुए तुरंत राज्य के स्वास्थ्य सचिव और जिले के सिविल सर्जन डॉ. गोपाल श्रीवास्तव से मोबाइल पर बात की। और दोनों अधिकारियों को घटनाक्रम की जानकारी दी।
इसके बाद उन्होंने बच्चे की मौत को दुखद बताते हुए दोषी डॉक्टर पर कठोर कार्रवाई की मांग की। गौरतलब है कि मांडर रेफरल अस्पताल में इससे पहले भी डॉक्टरों और अस्पताल कर्मियों की लापरवाही से कई ग्रामीणों की असमय जान जा चुकी है। इसके बाद भी स्वास्थ्य विभाग की नींद नहीं खुल रही है।
क्या कहते हैं जिम्मेवार
- रेफरल अस्पताल के चिकित्सा प्रभारी डॉ. अश्विनी कुमार ने कहा, अस्पताल लाने से पहले ही बच्चे की मौत हो चुकी थी। इसके बाद कुछ लोगों ने दबाव देकर मुझसे आवेदन पर डॉक्टर की अनुपस्थिति के संबंध में साइन करा लिया।
- डॉ. प्रीति श्रीवास्तव ने कहा, मेरी ड्यूटी के दौरान बच्चे की मौत नहीं हुई है। मेरी ड्यूटी नौ बजे तक ही थी। स्टाफ से मुझे भी सूचना मिली है कि 10 बजे के बाद कुछ लोग एक बच्चे को लेकर आए थे, जो मृत था। उस समय चिकित्सा प्रभारी की ड्यूटी थी, वे खुद बचने के लिए मुझे फंसा रहे हैं।
- सिविल सर्जन डॉ. गोपाल श्रीवास्तव ने कहा कि ड्यूटी से डॉक्टर के गायब रहने की सूचना मिली है। चिकित्सा प्रभारी से रिपोर्ट मांगी गई है। रिपोर्ट आने के बाद ही कुछ कहा जा सकता है।
- विधायक गंगोत्री कुजूर ने कहा, मैंने स्वास्थ्य सचिव व सिविल सर्जन से बात की है। लापरवाही बरतने वाले डॉक्टरों को सस्पेंड ही नहीं बल्कि बर्खास्त कर देनी चाहिए।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva